JURBARKO RAJONO SAVIVALDYBĖS TARYBA

SPRENDIMAS

DĖL SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO JURBARKO RAJONO SAVIVALDYBĖJE TAISYKLIŲ PATVIRTINIMO

2017 m. gruodžio 21 d. Nr. T2-353

Jurbarkas

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Lietuvos Respublikos administracinių nusižengimų kodekso
491 straipsniu, atsižvelgdama į 2017 m. lapkričio 16 d. Lietuvos Respublikos vandens įstatymo Nr. VIII-474 12 straipsnio pakeitimo įstatymą Nr. XIII-732, Jurbarko rajono savivaldybės taryba nusprendžia:

1.	Patvirtinti Saugaus elgesio paviršinių vandens telkinių vandenyje ir ant paviršinių vandens telkinių ledo Jurbarko rajono savivaldybėje taisykles (pridedama).

2.	Pripažinti netekusiu galios Jurbarko rajono savivaldybės tarybos 2014 m. gegužės 29 d. sprendimą Nr. T2-171 „Dėl Saugaus elgesio vandenyje ir ant ledo Jurbarko rajono savivaldybėje taisyklių patvirtinimo“.

3.	Paskelbti šį sprendimą Teisės aktų registre ir savivaldybės interneto svetainėje.

4.	Nustatyti, kad šis sprendimas įsigalioja 2018 m. sausio 1 d.

Savivaldybės meras	Skirmantas Mockevičius

PATVIRTINTA

Jurbarko rajono savivaldybės tarybos

2017 m. gruodžio 21 d. sprendimu Nr. T2-353

SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO JURBARKO RAJONO SAVIVALDYBĖJE TAISYKLĖS

I SKYRIUS

BENDROSIOS NUOSTATOS

1. Saugaus elgesio paviršinių vandens telkinių vandenyje ir ant paviršinių vandens telkinių ledo Jurbarko rajono savivaldybėje taisyklės (toliau – Taisyklės) nustato žmonių tinkamo elgesio prie paviršinių vandens telkinių (toliau – vandens telkiniai), vandens telkinių vandenyje bei ant vandens telkinių ledo Jurbarko rajono savivaldybėje tvarką.

2. Taisyklės galioja Jurbarko rajono savivaldybės teritorijoje. Jų privalo laikytis visi fiziniai ir juridiniai asmenys.

3. Šios Taisyklės netaikomos dirbtinai sukurtiems uždariems vandens telkiniams (baseinams), atskirtiems nuo paviršinių ir požeminių vandenų.

4. Taisyklės netaikomos elgesiui ant dirbtinai išlieto ledo.

5. Taisyklės netaikomos vykdant policijos, greitosios medicinos pagalbos, priešgaisrinės gelbėjimo tarnybos, aplinkos apsaugos užduotis, stichinių nelaimių ir kitų ekstremalių sveikatai situacijų padarinių likvidavimo metu, vykdant Taisyklių kontrolės funkcijas.

6. Taisyklėse vartojamos sąvokos atitinka Lietuvos Respublikos vandens įstatyme ir kituose teisės aktuose apibrėžtas sąvokas.

II SKYRIUS

SAUGAUS ELGESIO VANDENYJE REIKALAVIMAI

7. Vandens telkiniuose draudžiama:

7.1. sunaikinti, gadinti vandens telkiniuose arba prie jų esančius informacinius, navigacinius ženklus, iškabas, statinius, įrenginius, kitą esamą infrastruktūrą;

7.2. maudytis arba plaukioti plaukiojimo priemonėmis apsvaigusiems nuo alkoholio, narkotinių ar kitų toksinių medžiagų;

7.3. maudyti šunis ir kitus gyvūnus žmonių poilsiui skirtose maudymosi vietose;

7.4. maudytis, esant draudžiamiesiems, informaciniams ženklams, kurie įspėja to nedaryti;

7.5. maudytis vaikams iki 12 metų be suaugusio žmogaus priežiūros;

7.6. palikti prie vandens be priežiūros mažamečius vaikus;

7.7. skalbti skalbinius, plauti transporto priemones;

7.8. teršti buitinėmis ir kitomis atliekomis, tara nuo kenksmingų medžiagų vandens telkinius ir jų pakrantes;

7.9. kelti pavojų poilsiautojų saugumui, trukdyti ilsėtis poilsiui skirtose vietose;

7.10. plaukioti ant automobilių kamerų, rąstų ir kitų plaukiojimui nepritaikytų daiktų.

III SKYRIUS

SAUGUMO IR APLINKOSAUGOS SĄLYGOS NAUDOJANTIS PLAUKIOJIMO PRIEMONĖMIS

8. Plaukiojimo priemonės turi būti Lietuvos Respublikos teisės aktų nustatyta tvarka įregistruotos, techniškai tvarkingos.

9. Naudojant plaukiojimo priemones, draudžiama teršti vandenį.

10. Netinkamas naudoti ir nuskendusias plaukiojimo priemones jų savininkas privalo pašalinti iš vandens telkinio.

11. Plaukiojimo priemonių nuleidimas į vandens telkinį arba iškėlimas iš vandens telkinio naudojant autotransporto priemones galimas tik tam tikslui įrengtose vietose (uostuose, prieplaukose ir kitose vietose, kur yra įrengti elingai ar kitos specialios priemonės plaukiojimo priemonėms nuleisti ar iškelti).

12. Plaukiojant plaukiojimo priemonėmis privaloma laikytis Aplinkosaugos sąlygų plaukioti vandens telkiniuose plaukiojimo priemonėmis, patvirtintų Lietuvos Respublikos aplinkos ministro 2004 m. balandžio 15 d. įsakymu Nr. D1-187 „Dėl aplinkosaugos sąlygų plaukioti vandens telkiniuose plaukiojimo priemonėmis patvirtinimo“, Vidaus vandenų kelių eksploatavimo taisyklėmis, patvirtintomis Lietuvos Respublikos susisiekimo ministro 2009 m. lapkričio 25 d. įsakymu Nr. 3-600 „Dėl Vidaus vandenų kelių eksploatavimo taisyklių patvirtinimo“.

13. Plaukiojimo metu plaukiojimo priemonėse privaloma turėti gelbėjimo liemenes kiekvienam keleiviui.

14. Plaukiojant plaukiojimo priemonėmis, privaloma vilkėti gelbėjimo liemenes:

14.1. vaikams iki 12 metų – visais atvejais;

14.2. sustiprėjus vėjui iki 3 balų (5 m/s);

14.3. esant rūkui arba kai dėl blogo matomumo negalima orientuotis;

14.4. motorinėse valtyse (kurių greitis didesnis kaip 20 km/h) – visą plaukiojimo laiką.

15. Plaukiojimo priemonių savininkams, naudotojams draudžiama:

15.1. plaukioti apsvaigusiems nuo alkoholio arba narkotikų, plaukiojimo priemonėje vežti neblaivius asmenis;

15.2. eksploatuoti techniškai netvarkingas plaukiojimo priemones;

15.3. maudytis, nardyti ir šokinėti iš plaukiojimo priemonės jai plaukiant;

15.4. sėdėti ant plaukiojimo priemonės bortų ar priekio; persėsti iš vienos vietos į kitą, o taip pat iš vienos plaukiojimo priemonės į kitą;

15.5. perkrauti plaukiojimo priemonę žmonėmis ar daiktais;

15.6. naudotis valtimis vaikams iki 14 metų be suaugusio žmogaus priežiūros;

15.7. laikyti prie vandens telkinių techniškai netvarkingas arba neįregistruotas plaukiojimo priemones;

15.8. plaukioti tamsiu paros metu.

16. Fiziniai ir juridiniai asmenys, vandens telkiniuose naudojantys plaukiojimo priemones, privalo užtikrinti, kad šios priemonės neleistinai neterštų vandens, neardytų krantų, negadintų hidrotechnikos statinių bei komunikacijų, nekeltų pavojaus žmonėms ir aplinkai.

IV SKYRIUS

SAUGAUS ELGESIO ANT LEDO REIKALAVIMAI

17. Asmenys ant ledo turi elgtis taip, kad nesukeltų pavojaus sau ir kitiems asmenims.

18. Ant užšalusių vandens telkinių draudžiama:

18.1. važiuoti motorizuotomis transporto priemonėmis, išskyrus organizuojant renginius, sporto treniruotes ir varžybas (turint išduotą leidimą jas organizuoti);

18.2. lipti, vaikščioti, čiuožinėti, žvejoti, jei ledo storis mažesnis nei 7 cm, taip pat, kai ledas turi sniego priemaišų, nėra skaidrus, atlydžio metu;

18.3. žmonių grupei eiti, čiuožti ant užšalusių vandens telkinių ledo, jei ledo storis mažesnis nei 12 cm;

18.4. vienam eiti ant ledo tamsiu paros metu, einant grupe, draudžiama eiti vienam šalia kito;

18.5. palikti vaikus iki 12 metų ant ledo be suaugusiųjų priežiūros;

18.6. gręžti daug ekečių arti viena kitos ir būriuotis vienoje vietoje, kai ledas plonesnis kaip 30 cm;

18.7. žvejoti ant ledo, neturint priemonių, kurių pagalba būtų galimybių išlipti ant ledo įlūžus – dviejų sujungtų lanksčia jungtimi smaigų;

18.8. būti ant ledo apsvaigusiems nuo alkoholio ar narkotinių medžiagų, ant ledo vartoti alkoholinius gėrimus;

18.9. vestis ant ledo šunis ir kitus gyvūnus;

18.10. būti vandens telkiniuose ant ledo, kai dėl ledo būklės kyla pavojus žmonių gyvybei ar sveikatai, susidarius plonai ledo dangai ar Lietuvos hidrometeorologijos tarnybai prie Aplinkos ministerijos paskelbus apie ledo būklę, kuri gali kelti pavojų žmonių gyvybei ar sveikatai.

19. Draudžiama rengti čiuožyklas ant gilesnių negu vieno metro vandens telkinių.

20. Čiuožyklą eksploatuojanti ar renginius ant užšalusių vandens telkinių organizuojanti organizacija privalo užtikrinti žmonių saugumą. Jei ledo storis ar jo struktūra kelia pavojų žmogaus gyvybei, čiuožyklos eksploatacija ar ant ledo organizuojami renginiai turi būti sustabdyti.

V SKYRIUS

REKOMENDUOTINAS ELGESYS PRIE VANDENS TELKINIŲ

21. Rekomenduojamos elgesio prie vandens telkinių ir vandens telkiniuose taisyklės:

21.1. neplaukite vienas;

21.2. plaukite tik saugiose vietose;

21.3. žinokite, koks telkinio gylis ir kokios vandens telkinio ypatybės;

21.4. maudamiesi nekramtykite gumos ir nevalgykite;

21.5. mokykitės plaukti;

21.6. atminkite, kad maudytis upėje pavojinga;

21.7. patekus į vandens verpetą, reikia kuo daugiau įkvėpti oro, pasinerti kuo giliau, nuplaukti po vandeniu šalin nuo verpeto, nes vandens srovė gilumoje yra žymiai lėtesnė;

21.8. nestovėkite ir nežaiskite ten, kur galima netikėtai įkristi į vandenį. Tai gali būti prieplaukos ar molo kraštas, tiltas, status krantas;

21.9. nesimaudykite nežinomose, nuošaliose vietose;

21.10. neplaukite už plūdurų, nors ir esate geras plaukikas;

21.11. nešokinėkite stačia galva į vandenį nežinomoje vietoje, jūs galite susižaloti atsitrenkę į dugne esančius daiktus;

21.12. nesimaudykite iškart po valgio, išgėrę alkoholinių gėrimų;

21.13. nepulkite į šaltą vandenį įkaitę saulėje, pirtyje ar saunoje, nes tai gali sukelti raumenų mėšlungį arba širdies paralyžių;

21.14. jeigu pradėjote skęsti, pasistenkite įkvėpti kuo daugiau oro, o dėmesį į save atkreipkite mojuodami rankomis;

21.15. pamatę skęstantį žmogų, šaukdami mėginkite atkreipti aplinkinių dėmesį ir iškvieskite gelbėjimo tarnybas tel. 112. Stebėkite, ar šalia nėra kokios nors gelbėjimo (gelbėjimo rato, valties ir kt.) arba parankinės priemonės, kuri neskęsta (kamuolio, čiužinio ir t. t.);

21.16. jeigu įmanoma, pamėginkite pasiekti skęstantįjį ranka, lazda, stora medžio šaka arba numeskite jam virvę;

21.17. jeigu šalia nieko daugiau nėra, pamėginkite gelbėti skęstantįjį, priplaukę prie jo su kokia nors plaukiojimo priemone (valtimi, vandens dviračiu), gelbėjimo ar parankine priemone, kuri neskęsta, ir paduokite ją skęstančiajam per saugų atstumą, kad jis negalėtų jūsų sugriebti;

21.18. įsidėmėkite, jog gelbėti skęstantįjį gali tik geras plaukikas, kuris išmano gelbėjimo būdus ir moka tai atlikti praktiškai.

VI SKYRIUS

BAIGIAMOSIOS NUOSTATOS

22. Šių Taisyklių reikalavimus pažeidę fiziniai ir juridiniai asmenys atsako Lietuvos Respublikos įstatymų nustatyta tvarka.

23. Taisyklės gali būti papildomos ir keičiamos Jurbarko rajono savivaldybės tarybos sprendimu.

24. Esant Taisyklėse neaptartų klausimų, vadovaujamasi Lietuvos Respublikos norminių aktų ir kitų teisės aktų nuostatomis.

25. Jei šių Taisyklių nuostatos tampa prieštaraujančiomis imperatyvioms Lietuvos Respublikos teisės aktų nuostatoms, taikomos Lietuvos Respublikos teisės aktų nuostatos.

______________________